CELEX: 32010R0780
Language: el
Date: 2010-09-02 00:00:00
Title: Κανονισμός (ΕΕ) αριθ. 780/2010 της Επιτροπής, της 2ας Σεπτεμβρίου 2010 , για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Thüringer Leberwurst (ΠΓΕ)]

3.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 233/19
            
         ΚΑΝΟΝΙΣΜΌΣ (ΕΕ) αριθ. 780/2010 ΤΗΣ ΕΠΙΤΡΟΠΉΣ
   της 2ας Σεπτεμβρίου 2010
   για την έγκριση ήσσονος σημασίας τροποποιήσεων των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Thüringer Leberwurst (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 9 παράγραφος 2 δεύτερη περίοδος,
   Εκτιμώντας τα ακόλουθα:
   
               (1)
            
            
               Η Επιτροπή εξέτασε την αίτηση της Γερμανίας για την έγκριση, σύμφωνα με το άρθρο 9 παράγραφος 1 του κανονισμού (ΕΚ) αριθ. 510/2006, τροποποίησης των στοιχείων των προδιαγραφών της προστατευόμενης γεωγραφικής ένδειξης «Thüringer Leberwurst», η οποία καταχωρίσθηκε με τον κανονισμό (ΕΚ) αριθ. 2400/96 της Επιτροπής (2), όπως τροποποιήθηκε με τον κανονισμό (ΕΚ) αριθ. 2206/2003 (3).
            
         
               (2)
            
            
               Σκοπός της αίτησης είναι η τροποποίηση των προδιαγραφών, καθιστώντας υποχρεωτική τη χρήση του φυσικού εντέρου και επεκτείνοντας τα είδη συσκευασίας ιδίως για να επιτραπεί η χρήση πλαστικών δοχείων, αλλά όχι τεχνητών εντέρων. Τα εν λόγω είδη συσκευασίας ανταποκρίνονται καλύτερα στην πραγματικότητα της αγοράς και στις προτιμήσεις των καταναλωτών και επιτρέπουν την αξιοποίηση των υφιστάμενων δυνατοτήτων της αγοράς.
            
         
               (3)
            
            
               Η Επιτροπή εξέτασε τις σχετικές τροποποιήσεις και κατέληξε στο συμπέρασμα ότι είναι αιτιολογημένες. Δεδομένου ότι είναι ήσσονος σημασίας τροποποιήσεις, η Επιτροπή μπορεί να τις εγκρίνει χωρίς να χρησιμοποιήσει τη διαδικασία που προβλέπεται στα άρθρα 6 και 7 του εν λόγω κανονισμού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνονται οι τροποποιήσεις των προδιαγραφών της προστατευόμενης γεωγραφικής ένδειξης «Thüringer Leberwurst» που περιλαμβάνονται στο παράρτημα Ι.
   Άρθρο 2
   Το ενημερωμένο ενιαίο έγγραφο εμφαίνεται στο παράρτημα ΙΙ.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Σεπτεμβρίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 93 της 31.3.2006, σ. 12.
   
      (2)  ΕΕ L 327 της 18.12.1996, σ. 11.
   
      (3)  ΕΕ L 330 της 18.12.2003, σ. 13.
   
      ΠΑΡΑΡΤΗΜΑ I
      Οι προδιαγραφές της προστατευόμενης γεωγραφικής ένδειξης «Thüringer Leberwurst» τροποποιούνται ως εξής:
      Στο σημείο «4.2. Περιγραφή», η τελευταία περίοδος του πρώτου εδαφίου αντικαθίσταται από το ακόλουθο κείμενο:
      «Το αλλαντικό τοποθετείται σε φυσικό περίβλημα, όπως έντερο ή κύστη χοίρου, έντερα βοδινά ή ως κονσέρβα σε γυάλινα δοχεία ή άλλους περιέκτες, εκτός από το συνθετικό έντερο.».
   
   
      ΠΑΡΑΡΤΗΜΑ II
      
         ΕΝΙΑΙΟ ΕΓΓΡΑΦΟ
      
      
         Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων
         «THÜRINGER LEBERWURST»
         Αριθμός ΕΚ: DE-PGI-0105-0222-02.02.2009
         ΠΓΕ ( Χ ) ΠΟΠ ( )
         1.   Ονομασία
         
         «Thüringer Leberwurst»
         2.   Κράτος μέλος ή τρίτη χώρα
         
         Γερμανία
         3.   Περιγραφή του γεωργικού προϊόντος ή του τροφίμου
         
         3.1.   Τύπος προϊόντος
         
         
                     Κλάση 1.2:
                  
                  
                     Προϊόντα κρέατος
                  
               3.2.   Περιγραφή του προϊόντος για το οποίο ισχύει η ονομασία υπό (1)
         
         Πρόκειται για αλλαντικά πολτού συκωτιού με τυπικό οικοτεχνικό χαρακτήρα και γευστική καρύκευση, που πωλούνται στα τμήματα φρέσκων ή σε κονσέρβα. Το κύριο συστατικό είναι το νωπό συκώτι. Τα λιπαρά συνίστανται σε χοιρομέρι χωρίς δέρμα και κοιλιά. Το αλλαντικό τοποθετείται σε φυσικό περίβλημα, όπως έντερο ή κύστη χοίρου, έντερα βοδινά ή ως κονσέρβα σε γυάλινα δοχεία ή άλλους περιέκτες, εκτός από το συνθετικό έντερο.
         Σύνθεση:
         Χοιρινό κρέας, χοιρινό συκώτι, άλμη νιτρικών, λιωμένο κρεμμύδι, μείγμα καρυκευμάτων (συγκεκριμένα τριμμένο πιπέρι και μαντζουράνα Θουριγγίας), καπνός.
         3.3.   Πρώτες ύλες (μόνο για μεταποιημένα προϊόντα)
         
         —
         3.4.   Ζωοτροφές (μόνο για προϊόντα ζωικής προέλευσης)
         
         —
         3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής
         
         Ολόκληρη η διαδικασία παραγωγής πραγματοποιείται στην οριοθετημένη γεωγραφική περιοχή.
         3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.
         
         —
         3.7.   Ειδικοί κανόνες για την επισήμανση
         
         —
         4.   Συνοπτική οριοθέτηση της γεωγραφικής περιοχής
         
         Thüringen (Θουριγγία)
         5.   Δεσμός με τη γεωγραφική περιοχή
         
         5.1.   Ιδιαιτερότητα της γεωγραφικής περιοχής
         
         Το «Thüringer Leberwurst» συνοδεύεται από παράδοση αιώνων στη Θουριγγία. Πιθανόν να είναι τόσο παλιό όσο το ίδιο το επάγγελμα των αλλαντοποιών της Θουριγγίας. Ακόμη και σήμερα εξακολουθεί να παρασκευάζεται στις δημοφιλείς γιορτές σφαγής ζώων στην περιοχή και τρώγεται φρέσκο από το τηγάνι. Αποτελεί μέρος της σειράς που προσφέρουν σχεδόν όλοι οι παραγωγοί κρέατος και αλλαντικών της Θουριγγίας. Η προέλευση του ονόματος διατηρήθηκε διότι κατά την εποχή της τέως ΛΔΓ χρησιμοποιούταν αποκλειστικά ως γνήσια ένδειξη γεωγραφικής προέλευσης.
         5.2.   Ιδιοτυπία του προϊόντος
         
         Τα αλλαντικά Θουριγγίας, περιλαμβανομένου του «Thüringer Leberwurst» έχουν από αμνημονεύτων χρόνων καλή φήμη στη Γερμανία και εκτός αυτής κατά τα τελευταία 200 έτη. Το «Thüringer Leberwurst» θεωρείται από τα πλέον δημοφιλή αλλαντικά στη Θουριγγία.
         5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)
         
         Η φήμη του «Thüringer Leberwurst» οφείλεται στην επιδεξιότητα και στην εμπειρία των κρεοπωλών της Θουριγγίας και στις παραδοσιακές συνταγές που πέρασαν από γενιά σε γενιά.
         
            Παραπομπή στη δημοσίευση των προδιαγραφών
         
         [Άρθρο 5 παράγραφος 7 του κανονισμού (ΕΚ) αριθ. 510/2006]
         Markenblatt Τεύχος 20 της 16.5.2008, μέρος 7a-bb, σ. 33363
         http://register.dpma.de/DPMAregister/geo/detail.pdfdownload/148